Swerm bye oorval gesin tydens uitstappieArgieffoto (Foto: PollyDot, Pixabay) ŉ Rustige uitstappie by ’n natuurlandgoed digby Mbombela (Nelspruit) in Mpumalanga het vir ŉ gesin van vyf in ŉ nagmerrie ontaard toe ŉ swerm bye skielik op hulle toegesak het. Die gesin, onder wie ŉ baba en kleuter, is met honderde bysteke na die hospitaal gejaag. Ross Campbell, woordvoerder van ER24, vertel die ouerpaar en hul drie dogters – van wie een ŉ baba is – het Sondag laatmiddag ŉ rit deur die veld in die landgoed geniet toe hulle vermoedelik oor ŉ byenes gery het. ŉ Swerm bye het skielik deur die motor se oop vensters ingestroom. “Die oudste dogter – ongeveer 12 jaar oud – het daarin geslaag om na ŉ nabygeleë plaashuis te hardloop om hulp te ontbied. Dit terwyl die bye steeds besig was om haar aan te val en aanhoudend te steek,” vertel Campbell. “Die ‘oom’ van die plaashuis het haar oënskynlik met water gespuit en aangesê om in die swembad te spring, voordat hy hulp ontbied het.” Die inwoner van die plaashuis het daarna na die veld gery om te sien of hy die res van die gesin kan help, maar moes terugdraai weens die swerm bye wat daar gewemel het. Volgens Campbell het ŉ ER24-paramedikus omstreeks 18:15 op die toneel opgedaag en saam met die man met brandtoerusting die gesin gaan help. “Hulle het gehoor hoe die pa van ŉ nabygeleë vlei af om hulp skreeu, waar hy saam met sy kleuter- en babadogtertjies in die water geskuil het in ’n poging om die bye te ontsnap.” Die paramedikus kon daarin slaag om naby genoeg aan die pa te kom om die baba en kleuter te gryp, na die plaashuis te jaag en hulle direk aan die ambulanspersoneel te oorhandig om hulle na die hospitaal te neem. Die oudste dogter is intussen ook na die hospitaal geneem vir verdere mediese behandeling. “Meer ER24-paramedici het op die toneel opgedaag en na die vlei gegaan om die pa te help. Hulle het die ma by die motor gevind.” Die ouerpaar is albei vir honderde bysteke behandel en daarna na die Mediclinic-hospitaal in Mbombela geneem waar hulle by hul dogters aangesluit het vir verdere mediese behandeling.